
ACORD 71/2007, DE 28 DE FEBRER, DEL  PLE  DEL CONSELL DE L’AUDIOVISUAL DE CATALUNYA

Amb data 1 de desembre de 2006, aquest Consell de l’Audiovisual de Catalunya va rebre una sol·licitud d’autorització prèvia de l’Ajuntament de Vilafranca del Penedès (registre d’entrada núm. 2.289/2006), per a l’emissió per televisió de la campanya Vilafranca, la ciutat dels teus desitjos. En la sol·licitud es feia constar que, previsiblement, la campanya s’emetria del “7 de desembre, al 30 de gener, a Vilafranca TV i a Canal Blau i a Vendrell TV”.

Mitjançant l’Acord 336/2006, de 13 de desembre, el Ple del Consell de l’Audiovisual de Catalunya, va decidir denegar la sol·licitud d’autorització prèvia per considerar que el contingut de la campanya no s’adequava al que estableix la normativa vigent sobre publicitat institucional. Aquest Acord es va notificar oportunament a l’Ajuntament de Vilafranca el 21 de desembre de 2006.
Dies més tard, en concret, el 16 de febrer d’enguany, el Consell va rebre una queixa en la que es posava de manifest que la campanya institucional, més amunt dita, s’havia començat a emetre el dia 8 de desembre de 2006, mantenint-se l’emissió el mateix dia de formulació de la queixa. A efectes de l’oportuna constatació d’aquests fets, el Consell es va adreçar, entre d’altres, a Comunicàlia (CCLC) per tal de sol·licitar la informació relativa a les emissions d’aquesta campanya institucional. 

De la resposta rebuda, Comunicàlia (CLCC) declara no haver distribuït la campanya Vilafranca, la ciutat dels teus desitjos.
No obstant això, és obligació del Consell de l’Audiovisual de Catalunya recordar que, d’acord amb el que estableix l’article 109.3 de la Llei 22/2005, de 29 de desembre, de la comunicació audiovisual de Catalunya, la publicitat institucional en els mitjans audiovisuals resta subjecta a l’autorització prèvia d’aquest Consell, a l’efecte de verificar el compliment dels requisits que estableix l’apartat 2 del mateix precepte. 

En aquest sentit, cal insistir en la prohibició dels prestadors de serveis de televisió, integrats a Comunicàlia (CLCC), d’emetre publicitat institucional que no compti amb la prèvia i preceptiva autorització del Consell de l’Audiovisual de Catalunya. 

Per tot l’exposat, el Ple del Consell de Catalunya adopta els següents: 

ACORDS

1. Recordar a Comunicàlia (CLCC) la prohibició que recau en els prestadors de serveis de televisió integrats en aquest organisme, d’emetre publicitat institucional que no compti amb la prèvia i preceptiva autorització del Consell de l’Audiovisual de Catalunya. 

2. Notificar aquest acord a Comunicàlia (CLCC). 

Barcelona, 28 de febrer de 2007

Josep Ma Carbonell i Abelló

Dolors Comas d’Argemir i Cendra

President

